**Beveik pusė keliones planuojančių lietuvių per Kalėdas lankys artimuosius**

**Artėjant Kalėdoms Lietuvos gyventojai nesvajoja nei apie egzotines salas, nei apie snieguotas Šveicarijos slidinėjimo trasas – dažnas ruošiasi Kalėdas sutikti namuose ar lankant artimuosius. Kelionių technologijų bendrovės „FlixBus“ užsakymu atlikta apklausa Baltijos šalyse atskleidė, kad namuose per šventes planuoja likti 71 proc. apklaustų lietuvių, 76 proc. latvių ir net 81 proc. estų.**

„Lietuvos gyventojams per Kalėdas svarbiausia yra ramybė, artimieji ir savi namai – vieta, kurioje nereikia pirkti bilieto“, – sako „FlixBus“ Rytų Europos verslo plėtros direktorė Kamila Zalewska.

Ji pažymi, kad priešingai nei daugelyje kitų Vakarų Europos šalių, kalėdinis sezonas nėra skirtas atostogoms: „Nors gruodis užsienyje keliautojams yra vienas aktyviausių mėnesių, Lietuvoje tik 5 proc. gyventojų nori išvykti atostogauti per Kalėdas. Pasirinkus keliauti taip pat negalvojama apie šiltus kraštus – dažniausia lietuvių „kalėdinė kelionė“ yra vizitas pas artimuosius, kaip tai nurodo beveik pusė (48 proc.) keliaujančių.“

Planuojantiems keliones autobusu „FlixBus“ siūlo dar daugiau maršrutų – dėl strateginės partnerystės su TOKS, į „FlixBus“ bilietų pardavimo sistemą įtraukta daugiau kaip 350 naujų stotelių Lietuvoje.

Apklausos duomenimis, palyginti su kitomis Baltijos šalimis, lietuviai pasižymi ir didesniu vidiniu mobilumu – daugiau nei penktadalis (22 proc.) jų planuoja vykti į kitą Lietuvos miestą aplankyti artimųjų, kai tuo metu Latvijoje tokias keliones per šventes renkasi tik 14 proc., o Estijoje – vos 8 proc. respondentų.

**Populiarios trumpos kelionės**

Šventines keliones kalėdiniu laikotarpiu planuoja tik 6 proc. Lietuvos gyventojų, dar 4 proc. norėtų pabėgti nuo kalėdinio šurmulio. Daugiau nei trečdalis (34 proc.) apklaustųjų per Kalėdas keliauti nežada. Tai yra mažiausias rodiklis Baltijos šalyse: Estijoje nekeliauja net 50 proc., Latvijoje – 41 proc. gyventojų.

„Jaunesnės kartos žmonės išsiskiria didesniu kelionių aktyvumu, palyginti su kitomis amžiaus grupėmis. Per Kalėdas jie dažniau lanko šeimą ir draugus arba vyksta į trumpas keliones. Tai patvirtina tendenciją, kad nors dauguma žmonių Kalėdas mieliau praleidžia namuose, jaunimas yra linkęs derinti atostogas su trumpomis išvykomis“, – sako K. Zalewska.

Galiausiai paklausus respondentų apie jų svajonių vietą, šie neskubėjo minėti Maldyvų ar Niujorko. 33 proc. Lietuvos respondentų įvardijo savo svajonių Kalėdas kaip jaukiai praleistą dieną su šeima. Kiti respondentai pasirinko atostogas šiltuose kraštuose (21 proc.) ar išvykas į gamtą ir pajūrį. Beveik penktadalis atsakiusiųjų neturi idealios vietos, kurioje norėtų sutikti Kalėdas.

Apklausą apie kalėdines keliones „Flixbus“ užsakymu šių metų lapkritį įgyvendino tyrimų bendrovė „Norstat“, apklausoje dalyvavo po 1000 respondentų iš Lietuvos, Latvijos ir Estijos.